Daniel Maldini

Daniel Maldini Fossa (s. 11. lokakuuta 2001 Milano) on italialainen jalkapalloilija, joka edustaa Serie A:ssa pelaavaa Atalantaa. Hän on pelipaikaltaan hyökkäävä keskikenttäpelaaja.
Seurajoukkueura.
AC Milan.
Maldini on AC Milanin kasvatti. Hän pelasi ensimmäistä kertaa AC Milanin edustusjoukkueessa 2. helmikuuta 2020 Serie A:n ottelussa Hellas Veronaa vastaan, jossa hän tuli vaihdosta kentälle Samu Castillejon tilalle ottelun lisäajalla. Hän tuli vaihdosta kentälle myös Serie A:n 2019–2020 kauden päätösottelussa Cagliaria vastaan.
Maldini debytoi Eurooppa-liigassa 29. lokakuuta 2020 Sparta Prahaa vastaan ja pelasi avauskokoonpanossa joukkueiden toisessa kohtaamisessa alkulohkon päätösottelussa. Muissa Eurooppa-liigan otteluissa hän ei kaudella 2020–2021 pelannut. Serie A:ssa hän pelasi kaudella 2020–2021 viisi ottelua.
AC Milanin Italian mestaruuteen päättyneellä kaudella 2021–2022 Maldini pelasi kahdeksan sarjaottelua. Hän teki ammattilaisuransa ensimmäisen maalinsa 25. syyskuuta 2021 Serie A -ottelussa Speziaa vastaan. Mestarien liigassa Maldini debytoi 15. syyskuuta 2021 Liverpoolia vastaan ja tuli vaihdosta kentälle myös kahdessa alkulohko-ottelussa Portoa vastaan.
Spezia.
Heinäkuussa 2022 Maldini siirtyi Milanista yksivuotisella lainasopimuksella saman sarjan Spezia Calcioon. Hän pelasi lainakaudellaan Speziassa 18 sarjaottelua ja teki niissä kaksi maalia. Kahdessa Italian cupin ottelussa hän teki yhden maalin.
Empoli.
Heinäkuussa 2023 Maldini siirtyi Empoliin vuoden mittaisella lainasopimuksella, johon sisältyi myös osto-optio. Maldini pelasi syyskaudella 2023 seurassa vain seitsemän ottelua, joista kolme avauskokoonpanossa.
Monza.
Maldinin lainasopimus Empolissa purettiin tammikuussa 2024 ja hän siirtyi loppukaudeksi lainalle AC Monzaan. Kevätkaudella 2024 Maldini pelasi Monzassa 11 ottelua, joissa hän teki neljä maalia ja antoi yhden maalisyötön.
Kesällä 2024 Maldini siirtyi Monzaan pysyvästi kaksivuotisella sopimuksella. Kaudella 2024–2025 hän pelasi Monzassa 20 Serie A -ottelua, joissa hän teki kolme maalia ja antoi yhden maalisyötön. Hän pelasi elokuussa 2024 myös yhden Italian cupin ottelun.
Atalanta.
Helmikuussa 2025 Maldini siirtyi Monzasta Atalantaan 4,5-vuotisella sopimuksella. Siirtosummaksi uutisoitiin 13 miljoonaa euroa. Maldini teki ensimmäisen maalinsa Atalantan pelaajana 17. toukokuuta 2025 Serie A:n ottelussa Genoaa vastaan, jonka Atalanta voitti lukemin 3–2. Kevätkaudella 2025 Maldini pelasi Atalantassa 10 Serie A:n ottelua, joissa hän teki kolme maalia. Hän pelasi myös yhden Italian cupin ottelun.
Maajoukkueura.
Maldini pelasi vuosina 2019–2021 yhteensä seitsemän ottelua Italian alle 18-, alle 19- ja alle 20-vuotiaiden maajoukkueissa. Maldini olisi halutessaan voinut edustaa maajoukkuetasolla myös äitinsä kotimaata Venezuelaa. Hän kuitenkin kieltäytyi kutsusta Venezuelan maajoukkueeseen huhtikuussa 2024.
Maldini pelasi ensimmäistä kertaa Italian A-maajoukkueessa 14. lokakuuta 2024 Kansojen liigan ottelussa Israelia vastaan. Kesäkuun 24. päivään 2025 mennessä hän on pelannut viisi maaottelua.
Yksityiselämä.
Maldini on kolmannen polven ammattilaisjalkapalloilija. Hänen isoisänsä Cesare Maldini pelasi AC Milanissa 412 ottelua vuosina 1954–1966 ja hänen isänsä Paolo Maldini pelasi vuosina 1985–2009 AC Milanissa yhteensä 902 ottelua. Heistä molemmat toimivat sekä AC Milanin että Italian maajoukkueen kapteeneina. Lokakuussa 2024 Daniel Maldinista tuli Italian jalkapallohistorian ensimmäinen kolmannen sukupolven maajoukkuepelaaja. 
Maldinin isoveli Christian Maldini pelasi jalkapalloa Italian alemmilla sarjatasoilla sekä yhden kauden Maltan Valioliigassa Ħamrun Spartansin joukkueessa. Hän lopetti uransa vuonna 2023 ja on sittemmin työskennellyt pelaaja-agenttina. Veljesten äiti on venezuelalainen malli Adriana Fossa.